Et halvt år efter at Hotel Fårup åbnede, er skovl, spade og gravemaskine atter taget i brug ved hotellet. Efter sæsonen 2016, med næsten fuldt bookede værelser og en lang række positive omtaler, udvider de nu hotellet. - Vi glæder os naturligvis over, at vi allerede nu kan konstatere, at der er et grundlag for at øge hotellets kapacitet. Sæson 2016 gik over al forventning, og vi har derfor startet udbygningen af hotellet, fortæller Louise Bager Hansen, der er hotel-leder på Hotel Fårup. Den nye tilbygning, der skal være klar senest til februar, er en udvidelse af hotellets restaurantkapacitet. Helt konkret bygges der nu en ny tilbygning på den østlige side af den nuværende restaurantbygning. Bygningen er på cirka 90 kvadratmeter og har plads til omkring 80 personer. Da Hotel Fårup blev etableret, var hotellet primært møntet på turister. Nu viser det sig imidlertid, at der også er en stor efterspørgsel efter møder, konferencer samt private fester – eksempelvis som konfirmationer og fødselsdage.

Referat:
Allerede et halvt år efter at Hotel Fårup åbnede, udvider hotellet nu. Det sker i kølvandet af en fuldt booket højsæson.